32004R1813
L 319/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1813/2004 AL COMISIEI
din 19 octombrie 2004
de modificare a Regulamentului (CE) nr. 1433/2003 privind normele de aplicare a Regulamentului (CE) nr. 2200/96 al Consiliului în ceea ce privește fondurile operaționale, programele operaționale și asistența financiară
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), în special articolul 48,
întrucât:
(1)
Regulamentul (CE) nr. 1433/2003 al Comisiei (2) prevede la articolul 17 că statele membre, după aprobarea programelor operaționale prezentate de organizațiile de producători, stabilesc valoarea aprobată a ajutorului până la 15 decembrie a anului care precede punerea în aplicare a acestor programe. Pentru a ameliora gestiunea bugetară a organizării comune a pieței, statele membre trebuie să informeze Comisia cu privire la valoarea globală aprobată pentru ajutor pentru ansamblul programelor operaționale.
(2)
Regulamentul (CE) nr. 1433/2003 prevede la articolul 26 că datele referitoare la organizațiile de producători și la fondurile și programele operaționale trebuie să facă obiectul rapoartelor statelor membre, comunicate Comisiei în fiecare an la 1 iunie, în conformitate cu anexa III la regulamentul menționat. Numai cifrele referitoare la plățile efectiv realizate pentru ajutorul final se prezintă până la 15 noiembrie. Având în vedere experiența dobândită în cursul ultimilor ani, dubla scadență pentru comunicări se dovedește a fi o sursă inutilă de complicații administrative. Situația trebuie simplificată, prevăzându-se ca rapoartele statelor membre să fie transmise în fiecare an până la 15 noiembrie, inclusiv datele definitive privind plățile pentru ajutorul final.
(3)
Regulamentul (CE) nr. 1433/2003 prevede în anexa I o listă exhaustivă de acțiuni și cheltuieli care pot fi acoperite de programele operaționale. Printre aceste cheltuieli figurează la punctul 2 al anexei menționate costurile specifice pentru măsurile de îmbunătățire a calității care constau, între altele, în cumpărarea de semințe certificate. Experiența a arătat că este necesar să se clarifice termenul de „semințe certificate”, prin intermediul unei referiri explicite la Directiva 2002/55/CE a Consiliului din 13 iunie 2002 privind comercializarea semințelor de legume (3), ceea ce corespunde obiectivului de îmbunătățire și de sprijinire a calității, menționat în regulamentul de mai sus.
(4)
Prin urmare, este necesar să se modifice Regulamentul (CE) nr. 1433/2003 în consecință.
(5)
Comitetul de gestionare a fructelor și legumelor proaspete nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 1433/2003 se modifică după cum urmează:
1.
la articolul 17, se adaugă următorul paragraf:
„Statele membre comunică Comisiei, în treizeci de zile de la această dată, valoarea globală a ajutorului aprobată pentru ansamblul programelor operaționale.”;
2.
la articolul 26 alineatul (1), „1 iunie” se înlocuiește cu „15 noiembrie”;
3.
în anexa I, punctul 2 litera (d) se înlocuiește cu următorul text:
„(d)
măsuri de îmbunătățire a calității, inclusiv miceliile și plantele certificate și semințele din categoriile «semințe de bază» și «semințe certificate», astfel cum sunt definite de Directiva 2002/55/CE a Consiliului (4).
4.
în anexa III partea a treia, se elimină punctul 3.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Cu toate acestea, dispozițiile articolului 1 alineatul (3) nu se aplică programelor operaționale deja aprobate de statele membre.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 octombrie 2004.